Engeland in WB-eindstryd na hulle Nieu-Seeland verfomfaaiEngland se Anthony Watson word in Yokohama in Japan grond toe gebring. (Foto: Mark Baker, AP) Die krake wat die afgelope drie jaar in Nieu-Seelandse rugby voorgekom het, is Saterdag in Yokohama in Japan in die halfeindronde van die Wêreldbekertoernooi deur Engeland oopgevlek toe die Rose die All Blacks met 19 – 7 uitgeboender het. Engeland was rustyd reeds met 10 – 0 voor en kom in die eindstryd teen óf die Springbokke óf Wallis te staan, wat Sondag in die ander halfeindstryd speel. Die telling vlei boonop die All Blacks, want nog twee drieë deur Engeland is nie deur die skeidsregter, Nigel Owens, en die televisieskeidsregter, Marius Jonker, toegeken nie nadat dit verwys is. Boonop het Elliot Daly en George Ford met strafdoele misluk. Engeland het die regte wenresep gebruik: Hulle het All Blacks geboelie, hulle het die Kiwi’s agter die voordeellyn gewurg, hulle het die All Blacks in hul eie helfte vasgepen, hulle het takties baie goed geskop, die vaste fasette oorheers en wanneer hulle die kans gekry het, die telbord laat aanrol. Wanneer laas het ŉ All Black-span so onbeholpe voorgekom, asof hulle nie geweet het hoe om aan te val nie. Waar het dinge vir die All Blacks verkeerd geloop? Reeds lank voor die afskop toe die afrigter, Steve Hansen, ŉ stekie ingekry het deur neerhalend na Engeland te verwys. Engeland kyk toe terwyl die All Blacks Saterdag die Haka doen. (Foto: Mark Baker, AP) Dis gewoonlik wat ŉ mens van Engeland se afrigter, Eddie Jones, sou verwag het, maar nie van die All Blacks nie, wat gewoonlik baie beskeie voor en ná wedstryde is. Dit was blote kopspeletjies, maar hou maar ŉ wag voor die mond, want dit was net die regte skietgoed vir die Engelse. Dan het Engeland ook met die All Blacks se koppe tydens die haka gesmokkel toe hulle in ŉ uitgerekte V-formasie die All Blacks amper ingesluk het. En toe Tuilagi sy span vroeg laat voorloop het, is die gebreke verder blootgelê. Dis maklik om na die tyd slim te wees, maar draai maar die horlosie terug na 2016 toe die Iere die All Blacks in Chicago geklop het. Wat van die Bokke se gelykopuitslag in vanjaar se Rugbykampioenskap en verlede jaar sege van 36 – 34 in Wellington? Wat van die Wallabies se oorwinning van 47 – 26 oor die All Blacks in vanjaar se Rugbykampioenskap? Wat van die All Blacks se broekskeursege van 20 – 16 oor die Argentynse Poemas. Die All Blacks was ná jarelange oorheersing ryp om gepluk te word. Hulle het Saterdag loodvoetig en soms doelloos voorgekom en dan het hul dissipline gelol. Kan Engeland die WB-toernooi wen? Beslis, want hulle het wedstrydwenners in Jonny May, Anthony Watson, Tuilagi, Maro Itoje, Sam Underhill, Tom Curry en Billy Vunipola. Soos almal weet, is hulle baie goed deur Eddie Jones en John Mitchell afgerig. Hulle loop oor van selfvertroue, voer die basiese beginsels reg uit en benut hul kanse. Punte: Engeland 19 (10): Drie: Manu Tuilagi. Doelskop: Owen Farrell. Strafdoele: George Ford (4). Nieu-Seeland: 7 (0): Drie: Ardie Savea. Doelskop: Richie Mo’unga.